དུངས་པའི་འཚམས་འཕྲིན། རྒ་རྒྱ་ཕུལ་བ། ལོ་ཟླ་ཞག་གི་དུས་ཡུན་རིང་མོའི་ནང༌། །ལྷན་ཅིག་མཇལ་བའི་སྐལ་པ་མི་ལྡན་ཡང༌། །ལྷོད་མེད་སྙིང་ནས་འཕོས་པའི་འཚམས་འཕྲིན་འདི། །ཐེངས་ཅིག་ཀློག་པར་གནང་རོགས་ལྷ་མོ་ལགས། །ན་ནིང་ཕྱི་རྒྱལ་ཡུལ་ནས་ལོག་མ་ཐག ། གནམ་གྲུའི་ཐང་ནས་མན་ཇུག་ཏྲི་ལར་ཡོང༌། །ཀཻ་ལ་ཤ་ཡི་ཟ་ཁང་འགྲིམས་ན་ཡང༌། །ཁྱོད་རང་ཞལ་མཇལ་མ་བྱུང་ལྷ་མོ་ལགས། །ད་ལོ་དྷ་སར་ཡོང་བའི་འབབ་ཚུགས་སུ། །མན་ཇུག་ཏྲི་ལར་ཉིན་འགར་སྡོད་ན་ཡང༌། །ཁྱོད་རང་ཨ་སམ་སུད་ཚོང་ཐད་ཚར་བས། །ཡང་བསྐྱར་ཞལ་མཇལ་མ་བྱུང་ལྷ་མོ་ལགས། །ཁ་རྩངས་གྱེན་ལོག་ཚོགས་པའི་འབར་རྫས་ཀྱིས། །གྲོང་ཁྱེར་ཁྲོམ་རྭ་གཏོར་བའི་འདུ་ལོང་ཁྲོད། །བོད་རིགས་བསད་རྨས་བྱས་པའི་གཏམ་ཐོས་ཚེ། །སེམས་ཀྱི་མཚོ་རླབས་འཁྲུགས་སོང་ལྷ་མོ་ལགས། །དེ་རིང་ཁྱོད་ཀྱིས་ཞོགས་པའི་ཁ་པར་ནང༌། །སྐྱོན་མེད་བདེ་ཐོག་ཁྲོམ་རྭ་ཚོང་ལས་ཁྲོད། །ཡུལ་དུས་འཚམས་པའི་ཁེ་སྤོགས་ཡོད་པའི་ཚུལ། །གོ་བས་སེམས་པ་སྤྲོ་བྱུང་ལྷ་མོ་ལགས། །གང་ཁྱོད་ཕྲ་ལྡེམ་ཙྭ་རིའི་སྨྱུག་མའི་སྐུར། །ཞལ་རས་ཟླ་བ་དཀར་པོའི་འཛུམ་མདངས་དང༌། །ཟུར་མིག་དཔྱིད་ཀྱི་མཚོ་མོ་གཡོ་བའི་ཚུལ། །ནམ་ཡང་བརྗེད་ཐབས་མི་འདུག་ལྷ་མོ་ལགས། །དེ་སྔོན་རྒྱང་ནས་ཁ་པར་ཡི་གེ་དང༌། །མདུན་ནས་སེམས་གཏམ་ཐེངས་མང་གསུང་པ་དེས། །ཁྱེད་ཀྱི་སེམས་པའི་ཕུག་ཏུ་སུ་ཡོད་པ། །ང་ཡིས་གསལ་པོ་ཤེས་སོ་ལྷ་མོ་ལགས། །དེ་སླད་ཉམ་ཆུང་ང་ཡི་མི་ཚེ་ནང༌། །སྐྱིད་སྡུག་འདྲེས་མའི་ཀྱག་ཀྱོག་མང་ན་ཡང༌། །ལྷད་མེད་དམར་ཆུང་སེམས་ཀྱི་ཁང་བཟང་ནང༌། །ཁྱོད་ལས་གཞན་པ་མེད་དོ་ལྷ་མོ་ལགས། །འོན་ཀྱང་མི་ཚོགས་སྟོང་གི་ཁ་དམག་དང༌། །ཆོས་དང་གནའ་སྲོལ་བཙན་པོའི་བག་ཆགས་འོག ། ངེས་མེད་གནོན་ཤུགས་རླུང་འཚུབ་ལྡང་པའི་ཁྲོད། །ཡང་ཡང་མཇལ་ཐབས་མི་འདུག་ལྷ་མོ་ལགས། །རྡི་མག་སྤུར་དང་དྷ་རམ་ས་ལའི་བར། །ལེ་དབར་བརྒྱ་ཕྲག་འགའ་ཞིག་ཆོད་ན་ཡང༌། །གཟུགས་མེད་བརྩེ་སེམས་དམར་པོའི་ཞགས་བ་ཡིས། །ནམ་ཡང་གློད་ཐབས་མི་འདུག་ལྷ་མོ་ལགས། །སྐྲ་ནག་མཛེས་མའི་གདོང་གི་རྣམ་པ་དང༌། །སྐྲ་སེར་བུ་མོའི་བྲང་གི་ནུ་འབུར་སོགས། །ཆུ་བུར་མིག་འདིས་ལྟད་མོ་མང་མཐོང་ཡང༌། །ཁྱོད་ལས་ལྷག་པ་མི་འདུག་ལྷ་མོ་ལགས། །དུང་སེམས་ཞགས་པས་གློད་པ་མ་གནང་ཞེས། །ཁྱོད་ཀྱིས་ང་ལ་སྔར་ནས་བརྗོད་མྱོང་ཡོད། །འོན་ཀྱང་ལས་དབང་རླུང་འཚུབ་ལྡང་པའི་གསེབ། །དཔུང་གདང་གཤིབ་ཐབས་མ་བྱུང་ལྷ་མོ་ལགས། །ཉིན་མོ་ལས་ཁུངས་འགྲིམས་ནས་དུས་ཚོད་སྐྱེལ། །མཚན་མོ་གློག་འོད་འོག་ཏུ་སྙན་ངག་བྲིས། །ལོ་ཟླ་ཞག་གི་ཕྲེང་བ་བགྲངས་པའི་སྣེ། །རེ་བའི་ཞགས་པ་ཆད་སོང་ལྷ་མོ་ལགས། །སེམས་གཏམ་ཁ་ནས་བཏོན་ན་འཕྱ་སྨོད་བྱེད། །གྲྭ་ཆས་ལུས་ནས་ཕུད་ན་ཞབས་འདྲེན་ཆགས། །དེ་སླད་མགོ་ནག་འཇིག་རྟེན་མི་ཡུལ་འདིར། །འཛོམས་པའི་རེ་བ་བྲལ་སོང་ལྷ་མོ་ལགས། །༢༠༠༤ ཟླ་ ༡༡ ཚེས་ ༢༥ ཉིན་དྷ་ས་གངས་ཅན་སྐྱིད་གཤོངས་སྤྱི་འཐུས་ཚོགས་ཁང་དུ་བྲིས། ༢༠༠༥ ༼ནོར་མཛོད་༽ ཐོག་བཀོད།